אנדרואיד (מערכת הפעלה)

היסטוריה

ביולי 2005 רכשה גוגל את חברת אנדרואיד (Android inc), חברת הזנק קטנה שנוסדה ב-2003 ופעלה בפאלו אלטו, קליפורניה. מייסדי החברה, אנדי רובין, ריץ' מינר, ניק סירס (סמנכ"ל T-Mobile לשעבר) וכריס וויט, עברו לעבוד בגוגל. באותה תקופה, מעטים הכירו את פעילות החברה, חוץ מאלו שפיתחו תוכנות לטלפונים סלולריים. מכיוון שכך, החלו שמועות כי גוגל הולכת להיכנס לשוק הטלפונים הסלולריים.
בגוגל, צוות בראשות אנדי רובין פיתח פלטפורמה לטלפונים ניידים המבוסס על ליבת לינוקס ושיווק את הפלטפורמה ליצרני טלפונים סלולריים וספקיות, מתוך הנחה שהם יפתחו מערכת הפעלה גמישה וניתנת לשדרוג. דווח, כי לגוגל כבר הייתה סדרת שותפים לייצור מכשירים מבוססי אנדרואיד ותוכנות למערכת ההפעלה, וגוגל מסרה למשווקות טלפונים סלולריים תוך שהם מוכנים לדרגות שונות של שיתוף פעולה מצדם.
ראיה נוספת כי גוגל הולכת להיכנס לשוק הטלפונים הסלולריים, הגיעה בדצמבר 2006 - בדיווח של BBC והוול סטריט ג'ורנל לפיו גוגל מעוניינת בהנגשת שירות החיפוש שלה ואפליקציות נוספות שלה לטלפונים סלולריים. זמן קצר לאחר מכן, כלי תקשורת דיווחו כי גוגל מפתחת מכשיר סלולרי תחת המותג גוגל. השמועות המשיכו כאשר דווח כי גוגל מנסחת דרישות סף ומפרטי חומרה למכשירים סלולריים ומציגה לחברות תקשורת אבות-טיפוס אפשריים. בספטמבר 2007 דיווח מגזין אמריקאי כי גוגל הגישה בקשות לפטנטים בתחום התקשורת הסלולרית.
ב-5 בנובמבר 2007 הוקמה ברית Open Handset Alliance שכללה חברות בולטות בתחומי האלקטרוניקה והתקשורת הסלולרית. מטרת הברית הייתה לפתח תקנים פתוחים עבור התקנים ניידים, ויחד עם הקמתה, חשפה את המוצר הראשון שלהם, אנדרואיד, הבנוי על בסיס ליבת לינוקס.
מאז 2008 הושקו עדכונים רבים למערכת ההפעלה אנדרואיד.

גרסאות אנדרואיד לטלפונים חכמים (סמארטפונים) ומחשבי לוח (טאבלטים)

מערכות אנדרואיד השונות מזוהות על ידי מספר גרסה וכן על ידי שם קוד שהוא שם של מאכל מתוק. ראשי התיבות של שמות הקוד הם אותיות האלפבית האנגלי בסדר עולה.

אנדרואיד 2.2 (FroYo)

מבוסס על ליבת לינוקס 2.6.32, יצא ב-20 במאי 2010. הממשק כלל שילוב של מנוע V8- JavaScript של הדפדפן גוגל כרום, סנכרון יישומים באמצעות האינטרנט, חיוג קולי, שיפור התמיכה ב-Microsoft Exchange, קישוריות USB ופונקציונליות של נקודה חמה ב-WiFi. כמו כן נוספה אפשרות של ביטול העברת נתונים דרך הרשת הסלולרית, שופרה חנות האפליקציות ונוספו לה עדכונים אוטומטיים ואפשרות לשמירת אפליקציות על כרטיס הזיכרון, מעבר מהיר בין שפות המקלדת והמילונים שלהן, תמיכה בסיסמאות מספריות ואלפאבתיות ותמיכה בהעלאת קבצים באפליקציות רשת. לדפדפן נוספו היכולת להציג אנימציות GIF ותמיכה באדובי פלאש 10.1.

אנדרואיד 2.3 (Gingerbread)

מבוסס על ליבת לינוקס 2.6.35, יצא ב-6 בדצמבר 2010. שיפורים בגרסה זו כוללים: ממשק מעודכן, תמיכה ב-VoIP, תמיכה בתקשורת טווח אפס (לגעת בחפצים עם המכשיר ולקנות אותם דרך האינטרנט, תקשור בין מכשירים באמצעות מגע ביניהם וכולי) תמיכה בפורמט WebM של גוגל, שיפור פונקציונליות ה"העתק-הדבק", מקלדת רב מגע (Multi Touch) מעוצבת מחדש, תמיכה משופרת בפיתוח קוד, שיפור השמע, גרפיקה והקלט למפתחים, תמיכה בחיישנים נוספים (כמו גירוסקופ וברומטר), שיפור ניהול צריכת החשמל ושליטה באפליקציות, תמיכה במצלמות מרובות, ושיפור התמיכה ברשת דור 4.

אנדרואיד 3.0/3.1 (Honeycomb)

מבוסס על ליבת לינוקס 2.6.36, יצא ב-22 בפברואר 2011 ומיועד לטאבלטים בלבד. גרסה זו כוללת ממשק חדש, שולחן עבודה תלת ממדי עם וידג'טים מעוצבים מחדש, ריבוי משימות משופר (שורת משימות בחלק התחתון של המסך), דפדפן משופר (גלישה פרטית, סנכרון מועדפים עם גוגל כרום ועוד), תמיכה בשיחות וידאו בGoogle Talk, האצת חומרה, תמיכה במעבדים מרובי ליבות. העדכון 3.1 הוצג בכנס Google I/O ב-10 במאי 2011 ומכיל שיפורים רבים, ביניהם- ליטושי ממשק, חיבור לאביזרי USB נלווים, רשימת יישומים חדשים מורחבת, אפשרות לקבוע את גודל הווידג'טים בדף הבית, תמיכה במקלדת, שלטים ואביזרים חיצוניים אחרים וביצועי WiFi טובים במיוחד כאשר מסך המכשיר כבוי.

אנדרואיד 3.2 (Honeycomb)

מבוסס על ליבת לינוקס 2.6.36 (כלומר ללא שינוי מהגרסה הקודמת), יצא ב-15 ביולי 2011 ומיועד לטאבלטים בלבד. גרסה זו של אנדרואיד הוסיפה לראשונה התאמה לטאבלטים בגודל 7 אינץ', גישה מהירה יותר ליישומים המאוחסנים בכרטיס הזיכרון, התאמה של אפליקציות לגודל של מסך המכשיר (ביצוע "זום" לאפליקציה) ואפשרויות תצוגה חדשות שנותנות למפתחים יותר שליטה במראה ובתחושה במכשירי האנדרואיד השונים.

אנדרואיד 4.0 (Ice-Cream Sandwich)

יצא ב-19 באוקטובר 2011. גרסה זו היא מעין שילוב בין Gingerbread ו-Honeycomb והיא תומכת הן בטאבלטים והן במכשירים סלולריים, היא הוצגה ויצאה ב-19 בנובמבר 2011.
שיפורים בגרסה זו כוללים:
עיצוב חדש בשם Holo Design, כפתורים מובנים במסך (אופציונלי), תפריט ווידג'טים ליד תפריט האפליקציות, מנהל משימות חדש שמאפשר סגירה מהירה של היישומים הפתוחים, יצירת תיקיות קלה- גרירת אייקון אחד על אחר, תמיכה בצביטה לזום בלוח השנה, החלקת האצבע ימינה ושמאלה למעבר בין הודעות ב-Gmail, צילום מסך מובנה, שיפור התיקון האוטומטי במקלדת, תמיכה בהפעלת אפליקציות ממסך הנעילה (כמו ב-HTC Sense 3.0 ומעלה), שיפור בשימושיות העתק-הדבק, שילוב טוב יותר של חיפוש ושימוש בפקודות קוליות, פתיחה באמצעות זיהוי פנים, דפדפן שתומך עד 16 לשוניות פתוחות, סנכרון אוטומטי עם המועדפים של המשתמש ב-Google Chrome, פונט Roboto חדש, הצגה של נתוני שימוש בחבילת הגלישה בהגדרות, שיפור באפליקציית המצלמה המאפשר צילום מהיר יותר, מצב פנורמה מובנה, זום בזמן צילום וידאו, עריכת תמונות מובנית, עיצוב חדש לגלריית התמונות, אפליקציית אנשי קשר חדשה בשם People הכוללת אינטרגרציה עם רשתות חברתיות מקוונות, תוכנה בשם Android Beam לסינכרון מועדפים, אנשי קשר ועוד בין שני מכשירי אנדרואיד, האצת חומרה של ממשק המשתמש, הגדלה והקטנה של הווידג'טים, טכנולוגיית WiFi Direct מובנית במערכת ההפעלה וצילום וידאו באיכות HD 720p בכל מכשירי האנדרואיד.

אנדרואיד 4.1 (Jelly Bean)

הוכרז ב-27 ביוני 2012 באירוע "Google I/O". בין השאר, נוספה תמיכה ב-18 שפות נוספות, ושיפורים בתמיכה בשפות הנכתבות מימין לשמאל.
השיפור העיקרי בגרסה זו הוא Project butter שמטרתו הייתה "להחליק" ולשפר את כל האנימציה במערכת וליצור חווית שימוש מהנה, חלקה, ורציפה יותר במערכת.
הכרזה גדולה נוספת היא כי החל מגרסה זו, ההקלדה הקולית שמאפשרת להכתיב למכשיר הודעות טקסט תהיה זמינה גם ללא צורך בחיבור לאינטרנט ואף תתמוך בעברית ובשפות אחרות חוץ מאנגלית. בנוסף, נוספו תוספות קטנות כגון אפשרות גישה ישירה לאפליקציה דרך ה-"Notification Bar" ללא צורך להפעיל את האפליקציה עצמה, שיפורים קטנים במצלמה המאפשרים בחירה ומחיקה של תמונות שצולמו ושיפורים לחנות של גוגל - Google Play. גוגל התחילה ב"פרויקט החמאה" שבו האנימציות יותר חלקות, הדפדוף יותר מהיר, סגירה ופתיחה של אפליקציות יותר מהירים וחלקים ועוד שיפורים למהירות של מערכת ההפעלה,
מלבד שיפורים אלו, גוגל הציגה שירות חיפוש קולי חדש, בעל קול טבעי, הבנה טובה של השאלות ותשובות מדויקות ומעוצבות בעיצוב מחודש. החיפוש הקולי הוא חלק מהמערכת Google Now הקולטת מידע על המשתמש במכשיר וכך "לומדת" אודותיו ומספקת לו מידע מותאם אישית, כמו תחזית מזג האוויר בהתאם לאזור, תוצאות ותאריכי משחקים של קבוצות ספורט אהודות על ידי המשתמש, טיסות היוצאות ליעד שהמשתמש מעוניין לטוס אליו וכדומה.

אנדרואיד 4.2 (Jelly Bean)

יצאה ב-13 בנובמבר 2012. כוללת שיפורים שונים, כמו למשל תמיכה במספר חשבונות משתמש שונים (בגרסת הטאבלטים בלבד), תמיכה ב"gestures" ("מחוות") במקלדת, אפשרות להשתמש בליבת SELinux (גרסת לינוקס עם רמת אבטחה גבוהה יותר) ועוד. ב-27 בנובמבר 2012 יצאה גרסת תיקונים, 4.2.1, וב-11 בפברואר 2013 יצאה גרסת תיקונים נוספת 4.2.2.
עוד שיפור בגרסה זו היא האפשרות לגשת למצלמה ממסך הנעילה וכן דפי ווידג'טים במסך הנעילה.

אנדרואיד 4.3 (Jelly Bean)

יצאה ב-24 ביולי 2013. כוללת תמיכה בחיסכון בחשמל בעת שימוש בבלוטות', תמיכה בגרסה החדשה של ממשק פריסת התצוגה ES 3.0 OpenGL ולראשונה, מערכת ההפעלה הציגה יישור מימין לשמאל כאשר השפה המוגדרת במכשיר היא מימין לשמאל (כגון עברית וערבית), וכן השלמה אוטומטית מובנית של מספרי טלפון. כמו כן יש ממשק מצלמה משופר, תיקוני אבטחה, שיפורים במערכת ניהול הזכויות הדיגיטלי, ושיפורים קוסמטיים קלים. ב-5 באוקטובר, יצאה גרסת תיקונים, 4.3.1.

אנדרואיד 4.4 (Kit Kat)

פורסמה ב-31 באוקטובר 2013. מציגה שיפור בביצועים, ניהול זיכרון טוב יותר, תמיכה במכשירים יותר חלשים (בעלי פחות מ-512 מגה-בייט RAM) ועיצוב חדש לממשק. ניתן להשתמש בשירות ה-Google Now של גוגל על ידי אמירת "OK, google" בעמוד הבית. תמיכה בכתוביות לכבדי שמיעה בסרטונים, חייגן חדש, יישום אנשי קשר חדש ועוד.
הגרסה הוצגה ביחד עם מכשיר Nexus 5 שהוא הראשון שמגיע עם גרסה זאת.
קיטקט הוא מוצר מסחרי של נסטלה. כל שמות הקוד הקודמים של מוצרי גרסאות אנדרואיד נקראו על שם מאכלים גנריים. הפרסומים המקוריים היו ששם הקוד של הגרסה יהיה Key Lemon Pie (עוגת לימון). בהמשך
פורסם ששם הקוד יהיה קיטקט. שם הקוד נבחר תוך שיתוף פעולה עם חברת נסטלה, יצרנית המוצר ועם חברת הרשי, המשווקת שלו בארצות הברית. ב-7 בדצמבר 2013 יצא עדכון 4.4.1 הכולל שיפור למצלמת ה-Nexus 5 ותיקוני באגים.
ב-9 בדצמבר 2013, יצאה גרסת 4.4.2 שמכילה תיקונים בהודעות הקוליות, תיקוני באגים ותיקוני אבטחה.
בתחילת מאי 2014, שוחררה גרסה 4.4.3 הכוללת תיקוני באגים, בין השאר בכל הקשור בניהול חיי סוללה, יציבות קישוריות בלוטות' ו-WIFI. גרסה זאת שוחררה בשלב ראשון למכשירים בעלי מערכת הפעלה 'נקיה' כגון סדרת Google Nexus ומכשירי סמסונג ו-HTC בגרסת Google Play Editions.
ב-19 ביוני, יצאה גרסת 4.4.4, שכוללת מספר תיקונים, ביניהם תיקון פרצת אבטחה קריטית.

נתח שוק

חברת מחקרים בשם Canalys העריכה ברבעון השני של 2009 שלמערכת ההפעלה אנדרואיד היה חלק של 2.8% מכלל משלוחי הטלפונים החכמים בעולם. ברבעון הרביעי של 2010 מספר זה צמח ל-33% מהשוק, מה שהפך את האנדרואיד למערכת הנמכרת ביותר בקרב טלפונים חכמים. ברבעון השלישי של 2011 חברת גרטנר העריכה שיותר מחצי (52.5%) משוק הטלפונים החכמים שייך לאנדרואיד. בשנת 2012, על פי חברת המחקר IDC, נתח זה עלה ל-70% מכלל שוק הטלפונים החכמים העולמי (ביחס לכ-20% למתחרה המרכזית iOS של חברת אפל) ובמהלך השנה נמכרו כמעט 500 מיליון מכשירים חדשים מבוססי אנדרואיד.

רישיון

קוד המקור של אנדרואיד הוא קוד פתוח אך ללא אפשרות לתרומה חיצונית. גוגל מפרסמת את רוב הקוד (כולל רשת וערימות טלפוניה) תחת רישיון אפאצ'י, שבמסגרתו יצרנים יכולים להוסיף הרחבות קנייניות מבלי להגיש אותן חזרה לקהילת הקוד הפתוח. בדומה לפרויקט אפאצ'י, תרומת קוד למיזם דורשת מהתורם אישור התחייבותו (רישיון זכויות יוצרים מתירני ורישיון לשימוש בפטנטים).

פיתוח

קוד המקור של אנדרואיד זמין במאגרי גיט ציבוריים. מכיוון שהמיזם מתפרש על־פני מספר רב של מאגרים שכאלו, גוגל כתבה כלי בשם Repo על מנת להקל על המפתחים לעבוד עם מספר רב של מאגרים.
במקביל מפתחת גוגל מערכת הפעלה נוספת פוקסיה (באנגלית: Fuchsia) המיועדת לעבוד הן על טלפונים ניידים והן על מחשבים אישיים וגם על שעונים חכמים.
הפיתוח של אנדרואיד וגרסאותיו החדשות נעשה על ידי עובדי גוגל בצורה פרטית. יצרני התקנים יכולים להוסיף שינויים משלהם. בפועל לחלקם שינויים גדולים יותר ולחלקם שינויים קטנים יותר. קוד המקור של ממשקי המשתמש הללו אינו גלוי]. בדרך כלל גוגל פותחת את קוד המקור של גרסה חדשה למאגרים הציבוריים רק כשהגרסה יוצאת באופן רשמי. קוד המקור של גרסה 3.0 (שמיועדת רק עבור טאבלטים ולא לטלפונים ניידים) לא נפתח בשלב זה.
מספר ימים לאחר Google I/O 2014 הודיעה Google כי לא תאפשר לשנות את הממשק של מערכת ההפעלה אנדרואיד בגרסאות הטלוויזיה, לכלי רכב, ולשעונים חכמים.